RTV EUME: 1/09/13\nO Deputado no Parlamento Europeo, Antolín Sánchez Presedo visitou onte As Pontes atendendo a unha invitación da alcaldía.\nO motivo desta recepción foi a de trasladarlle a demanda que se defende dende o goberno local dunha flexibilización dos prazos que teñen que cumprir as eléctricas para observar a directiva europea sobre emisións industriais. En aras ó cumprimento desta nova normativa, as térmicas, como é o caso da de As Pontes, deben decidir antes de fin de ano se van executar os investimentos a levar a cabo a partir de 2016, ou se pola contra, optan por non realizar as reformas, o que só lles permitiría funcionar 17.500 horas máis pero despois terían que pechar. A lóxica inquedanza xenerada en As Pontes e en toda a bisbarra, onde o impacto directo afectaría a miles de familias fixo que dende a alcaldía que ostenta Valentín González, se estea a desenvolver a promoción dun diálogo aberto con todas as partes para atopar a mellor alternativa ó problema que supón a aplicación nestes termos desta directiva. Explicábaselle a situación actual ó Eurodeputado socialista nun encontro co propio Valentín González e a Concelleira de Industria Montserrat García, salientando que se trata dunha pranta que xa entre 2007 e 2008 adaptou as súas instalacións a unha normativa previa, asumindo unha inversión de case 300 millóns de euros. O establecer agora novos parámetros de emisión en tan curto espazo de tempo, pon en risco a continuidade da actividade, polo que dende o Concello estase a chamar a todas as portas para acadar os apoios na solicitude dunha moratoria na aplicación. Antolín Sánchez entendía que non habería lugar a tantas urxencias cando as diferencias neste caso son mínimas, e poden existir precedentes coma o inglés, onde se ten concedido un aprazamento. Deste xeito ofreceuse a levar esta reclamación a Bruxelas, e actuar como mediador das demandas do goberno local pontés, que segue a sumar apoios logo de ter engadido á causa a todas as poboacións que se ven nesta disxuntiva e asegurar o respaldo de todo o tecido asociativo local, así como trasladar a preocupación ás administracións provincial, autonómica e estatal. Concretou tamén o compromiso de xestionar unha reunión en Bruxelas para que dende o propio Concello se explique como afectaría a aplicación desta norma á nosa vila. "Quedábanos levar esta reivindicación, que é a dun pobo que non quere que xoguen co seu futuro, a Europa. Coa presenza hoxe de Presedo incidimos unha vez máis na importancia que ten que se acade postergar o máximo posible a comunicación que deben facer as empresas ao Ministerio de Industria. Non discutimos a necesidade de adoptar todos os mecanismos destinados a diminuír os efectos contaminantes pero si pedimos que no contexto actual de reaxuste e problemática no sector enerxético as empresas teñan, cando menos, máis tempo para decidir". Valentín González e Montserrat García acompañaban logo ó eurodeputado do PSOE a visitar a pranta térmica de Endesa, onde puido coñecer de primeira man a magnitude desta factoría e onde se lle deron as explicacións pertinentes da situación á que se ven abocados. Para adaptarse á nova directiva europea sobre emisións e prolongar así a súa actividade Endesa deberá investir en As Pontes 300 millóns de euros nos catro grupos cos que conta a central para reducir emisións de xofre, partículas e gases nitrosos, e seguir funcionando baixo os novos parámetros de legalidade ambiental. Esta decisión débese tomar tomar antes do 31 de decembro, coa única opción de levar a cabo estas inversións millonarias ou pechar a pranta ó redor do 2020. Non semella o intre máis idóneo co contexto de crise económica e de caída da demanda enerxética, o que aumenta a incertidume que levou ao Concello a poñerse á fronte das demandas que aspiran a garantir o futuro de endesa en As Pontes, no que a reunión de onte é un paso máis neste obxectivo.\nPublicado por rashdj en 6:19 No hay comentarios:\nO CONCELLO DE AS PONTES RENOVA O SEU COMPROMISO CO EIDO EDUCATIVO A TRAVÉS DA SINATURA DE DISTINTOS CONVENIOS DE COLABORACIÓN.\nO goberno local destina unha partida de 10.000 euros para a actividade anual de ASPANAES e outra de 12.000 euros máis ao programa "Eu almorzo no cole" . O Concello de As Pontes non escatima en gastos á hora de favorecer aos estudantes da localidade. Hoxe mesmo asinábanse senllos convenios de colaboración cos dous centros educativos que ofrecen o servizo de almorzo no cole, A Fraga e A Magdalena. O concelleiro de servizos sociais José Alén era o encargado de rubricar estes concertos de colaboración, cos representantes das ANPAS As Medoñas, da Fraga, e Outo Eume, da Magdalena. A Fraga recibe este ano unha subvención de 5.300 euros para o desenvolvemento do seu programa de almorzos, ao que diariamente, de oito a nove da mañá, acuden doce nenos e nenas con idades comprendidas entre os 3 e os 12 anos. Pola súa parte, A Magdalena recibe 6.700 euros para o mantemento dun programa ao que acuden diariamente 17 estudantes. No caso deste centro o servizo Eu almorzo no cole préstase entre as 8 e as dez da mañá, hora de entrada ás aulas. Dúas horas nas que os pequenos comensais, ademais de tomar un completo e variado almorzo, aproveitan tamén para repasar as leccións do día, pintar ou xogar, e sempre acompañados por dúas monitoras. Dase tamén a oportunidade de asitir aos almorzos no centro "en días soltos", co que ao final do ano, son máis de cincuenta familias pontesas as beneficiarias deste servizo. Eu almorzo no Cole reedítase por quinto ano consecutivo no colexio A Magdalena, e por terceiro no colexio A Fraga. Nambos os dous centros o obxectivo final é o mesmo, axudar ás familias dos estudantes ponteses a conciliar vida laboral e familiar. Unha tarefa na que a actitude da Concellería de Servizos Sociais é exemplar, e non só por propiciar a apertura dos centros fóra do horario lectivo, senón tamén por poñer en marcha en todos os períodos vacacionais, Semana Santa, Nadal e verán, os campamentos urbanos. Posteriormente, o alcalde Valentín González Formoso procedía á sinatura do convenio de colaboración con Aspanaes. 10.000 euros recibe este centro para o ano en curso, o 2.013, para cubrir os gastos de escolarización do alumnado, o servizo de valoración e orientación, e a realización de actividades extraescolares que favorezan a integración social deste grupo de estudantes.\nCase 300 pontesas tomarán parte na marea rosa que o domingo percorrerá a Coruña na I Carreira da Muller que terá lugar na cidade herculina\nConta atrás xa para que ducias de pontesas tomen as rúas da Coruña na primeira edición da Carreira da Muller na cidade herculina. Unha proba deportivo-solidaria que servirá para recadar fondos para a loita contra o cancro de mama e que, na nosa vila, foi todo un éxito de convocatoria. 278 pontesas de idades do máis dispares estarán este domingo nas rúas da Coruña, coa súa camiseta rosa e o seu dorsal, grazas ao gran traballo de convocatoria destas últimas semanas realizado dende o Clube de Atletismo Olympo. Pero as tarefas deste clube non rematan tralos adestramentos destes últimos días xa que, precisamente, a poucas horas para que se celebre esta cita, esta entidade deportiva continua cos preparativos desta gran saída en prol do deporte e da saúde. Así para o domingo, a carón do auditorio municipal Alovi están convocadas todas aquelas corredoras que irán nos autocares que o Concello de As Pontes facilitará para este multitudinario desprazamento. Dende a organización prégase puntualidade ás viaxeiras xa que a saída dos buses está programada para as 7.30 horas polo que é necesario estar uns minutos antes para non ter problemas de organización. Asemade, tanto mañá venres á tarde coma o sábado á mañá será posible recoller a camiseta, o dorsal e os agasallos de inscrición da Carreira da Muller na tenda Opticalia Callao, na Avenida de Galicia; aínda que aquelas corredoras que non poidan achegarse ata estas dependencias poderán recoller o seu dorsal no propio autocar. A chegada á Coruña está prevista para minutos antes das 9.00 horas con parada no Obelisco, lugar ao que poderán achegarse as pontesas que vaian no seu propio vehículo xa que está previsto que se realice unha foto de familia diante deste monumento. Posteriormente, tocará trasladarse á liña de saída aínda que cada participante deberá colocarse nun lugar dacordo co seu nivel. As que realicen a proba camiñando deberán situarse na parte final, namentras que aquelas que realicen a proba en menos de 22 mintuos deberán poñerse nas primeiras filas. Ata uns 30 minutos da metade para adiante e entre os 30 e 40 minutos polo medio da saída. Será necesario estar xa na liña de saída uns 15 minutos denantes do inicio da proba, programada para as 10.00. No tocante ao dorsal, éste deberá ir colocado no peito e ben visible e chegar a meta con el colocado para entrar na clasificación. Unha vez remate a carreira, e por xentileza do Concello, repartiranse entre as corredoras auga, froita e un tentempé e agardarase ata que remate a entrega de trofeos, momento no que os autocares recollerán ás participantes para emprender camiño de regreso a As Pontes, polo que ao mediodía a numerosa comitiva podería estar xa de regreso. Para aclarar calquer tipo de dúbida con respecto á carreira ou ao traslado das corredoras é posible ou ben achegarse ata Opticalia Callao ou contactar coa dirección do propio Clube Olympo mediante o seu espazo en Facebook.\nPublicado por rashdj en 12:30 No hay comentarios:\nO barrio histórico da Vila prepárase para a segunda edición do Mercado do Medievo\nDe seguro que moitos e moitas están xa a rebuscar nos seus armarios ese difraz ou traxe do Medievo que, ano tras ano, cada mes de setembro serve para introducirse e sentir aínda máis a vida desta época pero sen saír de As Pontes. E é que en algo máis dunha semana o barrio da Vila volverá estar poboado por doncelas, taberneiros, bufóns, cabaleiros, antigos artesáns e cetreiros da man dunha nova edición do Mercado do Medievo de As Pontes, a segunda xa que fará que o casco histórico pontés regrese á etapa na que comezaba a levantarse entre reis, cabaleiros, labregos e damiselas da nobreza. O Concello, mediante o departamento municipal de Cultura, e coa colaboura do colectivo Lembranza da Vila volve poñerse á fronte da organización dun evento que, durante tres días, fará do casco histórico pontés o centro de atención das miradas de veciños e visitantes. A empresa Fusión Medieval tamén volverá a implicarse na organización desta cita ao igual que acontecía o pasado ano e cun programa moi semellante ao da primeira edición deste mercado pero que, ao mesmo tempo, tamén inclúe atractivas novidades. Aos tradicionais postos de viandas, con doces e pan feito co agarimo e as técnicas de antano sumaranse as tabernas e por suposto os stands adicados á artesanía en coiro, pedra, madeira ou cristal. Non faltarán tampouco artesáns da olería, do mundo da música, do tallado da madeira ou do ferro e xa actividades clásicas pero igualmente entretidas e atractivas coma os espectáculos de rúa, os bailes, os malabaristas e ata un espectáculo nocturno de lume. Non faltará o tradicional pregón de apertura deste mercado e que será protagonizado non só por membros da organización e do executivo local, senón tamén por un propio veciño do casco histórico. Por segundo ano consecutivo, tamén percorrerá as rúas da vila o entrañable Comepedras ou o humor e sátira dos contacontos e os bufóns e, trala súa ausencia en 2012, regresarán as exhibicións de cetrería con impresionantes águias de Harris, mouchos, boitres ou cernícalos amestrados. O teatro de rúa ou as actuacións musicais tamén formarán parte dun intenso programa que arrincará o venres 27 e que rematará o domingo 29 e que servirá para desfrutar e coñecer máis polo miúdo o que foi o primeiro barrio de As Pontes e que hai sete séculos servía como punto de orixe do que hoxe é a nosa localidade.\nPublicado por rashdj en 12:27 No hay comentarios:\nCultura abre o prazo para a matrícula de novos alumnos nas diferentes disciplinas que ofertan para o curso 2013-2014\nO departamento municipal de Cultura abrirá mañá o prazo de inscrición de novos alumnos para as diferentes escolas de música e baile que se ofertarán neste curso 2013-2014. Así as cousas, tralo peche da prematrícula de alumnos do pasado curso, a día de hoxe quedan vacantes nas escolas de música tradicional, baile clásico e moderno e tamén baile galego para nenos e adultos. Nembargantes, o que sí que apuntaron dende o departamento que dirixe sara ramos é que hai certos horarios na disciplina de baile moderno para nenos que xa contan co aforo completo polo que tan só sería posible idear unha lista de agarda. No tocante ao resto de disciplinas, dende mañá e ata o xoves da vindeira semana é posible achegarse ata a concellería de cultura en horario de 8.30 a 14.00 horas de luns a venres ou as tardes do martes e mércores de 17.00 a 19.00 horas, e alí tramitar a pertinente inscrición. Con respecto á adxudicación de prazas, no caso de que a demanda non supere o número de prazas vacantes procederase a unha adxudicación directa, namentras que se haber máis interesados que prazas dispoñibles, realizarase un sorteo tralo peche de matrícula oficial e que se dará a coñecer mediante o taboleiro de anuncios da concellería de Cultura. Coma cada ano, os novos alumnos deberán cubrir o pertinente impreso, entregar unha foto tamaño carné e realizar o pago dos 40 euros por escola municipal na entidade estipulada para tal fin. No tocante ao inicio das clases estas están programadas para a primeira semana de outubro e os horarios serán os seguintes. As clases de gaita de todos os niveis terán lugar os luns, no auditorio municipal Alovi, entre as 17.00 e as 23.00 horas. Pandeireta contará con clases os martes, dende as 18.00 horas, para adultos e os xoves para nenos, na Casa Dopeso, tamén dende as 18.00 horas. A disciplina de acordeón desenvolverase os mércores na Casa Dopeso entre as 18.00 e as 21.00 horas e baile galego terá como escenario tamén a Casa Dopeso, os xoves dende as 19.00 horas para os máis pequenos e, dende as 20.30 horas, serán os adultos os que poidan aprender novas xotas e muiñeiras pero no Alovi. Tamén os xoves teremos percursión dende as 16.20 horas no Alovi, namentras que danza clásica e flamenco desenvolverase ou ben os luns ou os venres, dende as 17.00 horas, na Casa Dopeso, segundo o grupo de idade dos anotados. Finalmente, baile moderno, a disciplina con maior demanda cada curso desenvolverase os luns, venres ou sábados, segundo o horario de cada grupo de idade, na Casa Dopeso. Para obter máis información ou ben para tramitar a pertinente inscrición é posible achegarse ata a Casa Dopeso ou ben telefonar ao 981 44 03 44.\nPublicado por rashdj en 7:00 No hay comentarios:\nA orquestra Cinema e Los Suaves protagonizarán a reedición da Festa da Fraga 2013\nA Fraga de Dona Rita albergará esta romería que pretende ser un regreso ás merendas tradicionais que se realizaban o pasado século As Pontes, 18 de Setembro de 2013.- O Concello de As Pontes, mediante o departamento de Cultura e a Comisión de Festas do Carme e a Fraga 2013, retomará este domingo día 22 a Festa da Fraga que, o pasado 25 de xullo, foi aprazada como sinal de loito e respecto ás vítimas do accidente ferroviario de Angrois. Así, este domingo a Festa da Fraga recuperará a súa esencia inicial xa que veciños e veciñas, xunto con todos aqueles visitantes doutros concellos que se queiran sumar a esta festa, poderán achegarse coa súa merenda ata a Fraga de Dona Rita e desfrutar dunha xornada campestre á vella usanza, tal e como se facía nos inicios desta celebración en 1904, é que precisamente dende a Comisión de Festas, daban a coñecer a súa interese por lograr facer da Fraga a festa que era antano, con merendas de amigos e familias, á marxe da actual imaxe que presenta agora esta celebración. De feito, dende a organización veñen de anunciar que non estarán permitidas as cabanas, sí os toldos como precaución ante a chuvia, malia que as prediccións meteorolóxicas apuntan a unha xornada de sol para o domingo. Asemade, tampouco estará premitido acampar ao outro lado do río ou realizar merendas nestas parcelas privadas. No tocante ao programa do domingo, éste contará coa mesma estructura do que se ideara para o pasado 25 de xullo. De feito, ata a orquestra contratada nun principio será a que actúe na Fraga, tanto na sesión vermú coma na verbena nocturna. Así, ás 14.00 horas terá lugar a mítica sesión vermú coa orquestra Cinema que xa en 2012 se encargaba de amenizar esta festa. Pola tarde, ás 20.00 horas, terá lugar o concerto da mítica banda de rock Los Suaves, concerto gratuíto e que virá seguido da verbena nocturna, ás 22.00 horas, que novamente contará coa música da formación Cinema. É preciso lembrar que xa na noite do pasado 24 de xullo, a Comisión de Festas xunto con todas as formacións musicais que ían actuar na Fraga o día 25 acordaron aprazar as súas actuacións como sinal de loito pero sempre poñendo enriba da mesa a opción de celebrar esta festa noutra data. Así, atendendo á axenda do grupo Los Suaves, a Comisión de Festas escollía o vindeiro domingo 22 como data para a realización desta segunda Festa da Fraga de 2013. Por outra banda, dende a Comisión de Festas tamén apuntaban que era necesario o celebrar esta cita para compensar aos chiringuitos e atraccións que, no seu día, pagaron por montar na Fraga e que, finalmente, tan só sacaron rendemento dun único día de festa. Finalmente, dende a Comisión de Festas animaron a veciños e tamén visitantes a preparar a súa merenda e pasar o vindeiro domingo en As Pontes, na Fraga de Dona Rita, desfrutando dunha auténtica romaría tradicional ao máis puro estilo do século pasado.\nPublicado por rashdj en 3:33 No hay comentarios:\n22 DE SETEMBRO: FESTA DA FRAGA 2013 (Cap. II)\nDende a Comisión de Festas do Carme e A Fraga 2013 queremos facervos a todos partícipes das razóns polas cales “refragueamos” este ano. Como de todos vós é sabido o 25 de xullo, día da Festa da Fraga, Galicia asistía atónita a unha gran desgracia para o noso país, polo que ante os acontecementos decidimos suspender todos os actos dese día. Aínda así, esta Comisión ten unha débeda con todas as atraccións, postos e toldos que acoden á festa, xa que todos eles tiñan pagado por poder montar o seu negocio na Fraga. A suspensión dependeu de nós, foi decisión nosa, co cal non teñen porque perder os seus cartos, e facendo a festa o día 22 tentaremos quedar a pre con todos eles. Por outra banda, o grupo “Los Suaves” falounos sempre de aprazar o seu concerto, non de suspendelo, e a este acordo chegamos con eles; precisábamos dunha data que tiveran libre e esta e o vindeiro domingo 22 de setembro. A mesma razón para a orquestra que nos amenizará a sesión vermú e a verbena. Así, e con todos os nosos respectos ás vítimas e familiares do tráxico accidente ferroviario, vémonos na obriga moral e económica de “repetir” os actos preparados para o día 25 de xullo. Iso si, a festa, por mor da data, non terá a mesma repercusión á que nos ten acostumados e dende a Comisión gustaríanos que aproveitemos esta ocasión para facer desta festa do 22 de setembro algo que se asemelle ás Festas da Fraga que a meirande parte de nós lembramos. Por isto e por respecto a o entorno, non se permitirá facer cabanas e animamos a todos a facer as típicas “merendas” (os toldos si que estarán permitidos, máis que nada porque xa sabemos que aquí o tempo é impredicible). Outra vez máis, e non nos cansaremos de repetilo, facemos unha chamada á ética e ao respecto polo entorno. Coidade A Fraga, porque é de todos! (Non se permitirán as acampadas nin as merendas ao outro lado do río).\nÁlex Yáñez e Jan Luis Cruz fanse coa victoria absoluta no Torneo X3 de Pádel.\nAs Pontes recibiu durante a pasada semana a ducias de xiareiros e xiareiras do deporte do pádel na que foi a terceira edición do Torneo X3 que agrupou a máis dun cento de parellas nas diferentes categorías que incluía a competición. As pistas da Canle IV volveron ser o escenario perfecto para a desputa dos moi diferentes choques que se desenvolveron durante estes últimos días e que non só estiveron protagonizados por xogadores ponteses, senón tamén por deportistas vidos de Narón, Cedeira, Ortigueira, Ferrol, Viveiro, Ferrol, Vigo ou Lugo. Así un ano máis co respaldo do concello, mediante o departamento de deportes, e do clube padel eume matojoma; o torneo de padel x3 volvía converterse en todo un éxito de participación con 110 parellas en categorías de 2ª, 3º e 4ª en masculina, feminina e mixtos. Tras dunha semana de competición, o domingo tocaba afrontar as finais das diferentes categorías e que nos deixaban os seguintes resultados: en mixto de segunda a parella formada por Álex Yáñez e Carolina Martínez derrotaba a Jorge Fernández e Paula López por 6-3 e 4-6, namentras que en terceira mixta a victoria foi para os ponteses Toni Purriños e Rocío Guizán sobre Panambí Andrade e Esteban Lois por 6-3 e 7-5. Xa na categoría feminina, en segunda, o tamdem pontés - lucense formado por Susana Castro e Patricia Álvarez derrotaba a Sara Guerreiro e Helga Fornos por 7-6 e 6-3, namentras que no grupo feminino de terceira a victoria foi para as orteganas Ana e Teresa Franco por 5-7, 6-4 e 7-5 sobre o combinado pontés formado por Sandra Pajón e Cecilia García. No tocante á categoría masculina, en cuarta a final decidíase entre Armando Maseda e Rubén Darío Vivero e Nicolás López e Javier Fernández, resultando gañadores os segundos por 3-6 e 4-6; namentras que en terceira Manuel Ferro e Marcos Fernández derrotaban a Ángel Paleo e Javier Pedreira por 6-4 e 7-6. Quedaba para rematar a xornada a final de segunda masculina entre Manel Pena e Jorge Iglesias e Álex Yañez e Jan Luis Cruz que se solventaba en tres sets aínda que, finalmente, foron a parella ortegana-lucense a gañadora malia comezar caendo no primeiro set por 3-6. De feito, o emparellamento Yáñez - Cruz repoñíase á derrota no primeiro set e solventaba nos dous seguintes con 6-3 e 6-4 a favor. Non podían faltar o reparto de agasallos e premios, neste caso por parte dos edís de obras e xuventude, Antonio Lourés e Jesús Tembrás, e de dúas das patrocinadoras do torneo Menchi Dopico de Óptica Carmela e Cecilia García de Nexo Veterinarios, ao que se sumaron tamén exhibicións de grandes deste deporte como Sebas Lafón, Mariano Aguirre ou Mateo García de los Reyes e ata unha exhibición infantil. Nembargantes, o gran éxito desta convocatoria pasou polos centos de veciños e veciñas que non só se animaron a participar neste torneo, senón tamén daqueles que, nalgunha destas tardes decidiron pasarse por estas instalacións deportivas para desfrutar dun refresco e tamén dun entretido partido de pádel o que demostra o bo estado de forma dunha competición moi nova pero que semella consolidarse no calendario deportivo do verán pontés.\nOnce modalidades deportivas dirixidas aos máis pequenos integran a oferta do Concello de As Pontes para os nenos e nenas da vila\nAs escolas deportivas municipais para nenos abriron hoxe o seu prazo de inscrición para o novo curso 2013-2014. Un total de once disciplinas deportivas integrarán a oferta para os máis novos posta este ano en marcha dende a concellería que dirixe Carlos Castro e que permiten que pequenos, dende os 3 anos, teñan a oportunidade de adentrarse no mundo do deporte. Así, de luns a venres en horario de 9.00 a 14.00 horas, será posible formalizar a pertinente matrícula nas oficinas da concellería de Deportes, ubicadas no pavillón municipal da fraga, en disciplinas coma o taekwondo, a vela, o atletismo ou a ximnasia rítmica. No tocante á oferta para este curso, para maiores de 3 anos ofreceranse deportes coma a patinaxe, que será os xoves en Monte Caxado de 18.00 a 21.00 horas; psicomotricidade que se desenvolverá os martes e xoves, entre as 517.00 e as 19.00 na piscina municipal ou ximnasia rítmica, cuias clases terán lugar os martes, xoves ou venres dende as 17.00 horas no ximnasio da Magdalena ou no pavillón municipal. A partir dos 4 anos xa será posible tamén anotarse na escola deportiva de taekwondo que ofrecerá clases os martes e xoves de 17.00 A 19.30 horas no pavillón municipal, e xa de 5 anos en diante a oferta deportiva ampliarase tamén ás escolas de axedrez, baloncesto e atletismo, con clases durante a semana a partir das 16.00 horas. Un pouco máis maior hai que ser para anotarse ás clases de tenis, dirixidas a maiores de 6 anos e que se desenvolverán os martes e xoves de 16.00 a 22.00 horas, segundo o nivel e idade, no ximnasio do Castro da Uz ou ben nas pistas da Canle IV, se o tempo acompaña. Xa para maiores de 8 anos irán dirixidas as clases de tiro con arco e piragüismo, as primeiras os martes, mércores e venres dende as 17.00 horas na boleira do Lar e nas dependencias do clube Silex e as segundas os venres e domingos de 18.00 a 21.00 horas no encoro da Ribeira. Completa a oferta formativa a escola deportiva de vela, dirixida a maiores de 10 anos que saiban nadar. Estas clases desenvolveranse os domingos de 10.00 a 14.00 horas a 2 da tarde no encoro da Ribeira. Para anotarse coma sempre é preciso cubrir o pertinente impreso e aboar as taxas de matrícula que van dos 40 euros dunha escola deportiva aos 20 euros se se anotan en máis de tres modalidades deportivas. Coma sempre haberá descontos para as familias numerosas. Para obter máis información sobre horarios ou inscricións é posible consultar a páxina web do concello no enderezo www.aspontes.com ou ben achegarse ata as oficinas do pavillón municipal. Asemade, tamén será posible telefonar ao 981 45 26 02. E dunhas escolas que veñen de abrir o seu prazo de matrícula a outras que pechan mañá o seu prazo de prematrícula como son as escolas culturais. Dende a concellería que dirixe Sara Ramos ofertaranse para este curso un total de oito modalidades que van dende a gaita ao baile moderno, pasando polas clases de acordeón ou de pandeireta. Así, dende a pasada semana os alumnos que rematasen o curso 2012-2013 poden renovar a súa praza para o novo ano, tendo ata mañá para formalizar este trámite e entendendo que, de non renovar praza, renuncian á mesma. Estes xa alumnos veteranos deberán achegarse ata as oficinas do departamento municipal de cultura ata mañá ás 19.00 horas para formalizar a súa matrícula e realizar o pago da cota de 40 euros correspondente á modalidade ofertada. Unha pechada esta prematrícula, pasarán a poñerse a desposición dos novos alumnos as prazas vacantes e que se farán públicas este mesmo xoves no taboleiro de anuncios da concellería de cultura. Xa o venres abrirase o prazo de matrícula para novos alumnos nas modalidades que aínda conten con prazas libres pero, tal e como xa é habitual, de rexistrarse máis solicitudes que prazas vacantes realizarase un sorteo das mesmas. No tocante á matrícula ordinaria, todos aqueles novos alumnos deberán presentar un impreso de solicitude, unha foto tamaño carné e o recibo do pagamento da escola en cuestión. Para obter máis información sobre estas prazas ou realizar calquer tipo de consulta é posible telefonar ao 981 44 03 44, acceder á web municipal www.aspontes.com ou ben achegarse ata o departamento de Cultura ubicado no primeiro andar da Casa Dopeso.\nComerciantes ponteses participan nun curso gratuíto de atención ao cliente ofrecido polo departamento de Promoción Industrial, Hostalería e Comercio\nA Concellería de Promoción Industrial, Hostalería e Comercio; mediante o Instituto Pontés de Promoción Económica, fixo entrega, o pasado venres dos diplomas correspondentes ao curso de atención ao cliente que este departamento impartiu gratuitamente o pasado mes de xuño. Así, unha ducia de comerciantes ponteses acudían ao chamamento realizado dende a concellería que dirixe Montserrat García que, unha vez máis, apostaba por ofrecer novos recursos formativos ao tecido comercial e hostaleiro da nosa vila. A empresa Gestionplus foi a encargada de impartir este obradoiro no que se deron a coñecer os diferentes compoñentes da comunicación verbal, non verbal e escrita; a identificación ao diferente tipo de cliente co que se pode atopar ou ás liñas de comunicación a seguir cando se está a atender unha chamada telefónica dun cliente. Asemade, tamén se abordaron outros aspectos durante este taller coma as diferentes fases de atención ao cliente ou as técnicas e ferramentas para lograr a fidelización dunha persoa que se decide a confiar nos seus servizos ou as canles de actuación a seguir no caso de que se rexistrase algún tipo de conflicto co cliente. Dende a concellería que dirixe montserrat García tamén daban conta, nesta entrega de diplomas, das novas actividadse formativas que teñen previsto desenvolver en vindeiras datas. Así atendendo á demanda dos propios comerciantes, está previsto que denantes de que remate o ano se desenvolva un curso de escaparatismo e xa a principios de 2014 un segundo curso adicado ao marketing. Por outra banda, a concelleira lembraba aos presentes a posta en marcha da nova Rede Box dirixida á recepción de mensaxes sobre a programación cultural ou deportiva que se desenvolverá en As Pontes, co fin de axeitar a súa oferta ás actividades que se organicen no concello e adiantaba que xa se está a idear un novo Mercado de Oportunidades Vila de As Pontes que será o 1 ou o 3 de novembro.\nPublicado por rashdj en 14:44 No hay comentarios:\nCultura abre o prazo de prematrícula das súas escolas de música e baile 2013-2014\nO departamento municipal de Cultura ven de abrir o prazo para que os alumnos que así o desexen poidan renovar a súa matrícula nas escolas culturais que se ofrecen dende o departamento que dirixe Sara Ramos. Para este 2013-2014 reeditaranse as especialidades de anos anteriores coma baile moderno, clásico e tradicional e as escolas de gaita, percusión, pandeireta e acordeón e, unha vez máis, aqueles que completaron o curso pasado e desexen repetir clase terán reserva de praza garantida. Así, os alumnos do curso pasado terán ata o mércores da vindeira semana para pasarse polas oficinas de Cultura, no primeiro andar da Casa Dopeso, e alí renovar a súa inscrición para o novo ano, en horario de 8.30 a 14.00 horas de luns a venres ou xa de 17.00 a 19.00 os martes e mércores. Alí os interesados deberán cubrir a súa solicitude de renovación de praza e aboar os 40 euros por disciplina na entidade bancaria marcada pola organización e, posteriormente, presentar o comprobante de pago, iso sí denantes de que remate este prazo de prematrícula. Xa pasado o día 18 procederase ao reconto das prazas vacantes que se abrirán aos alumnos de nova matriculación e que se darán a coñecer o xoves 19, no taboleiro do departamento de Cultura, deste xeito, o día 20 de setembro abrirase o segundo prazo de matrícula para estes novos alumnos que tan só poderán optar ás prazas vacantes e que, de non ser suficientes para cubrir o número de solicitudes se sortearán entre os interesados. Os alumnos de nova matriculación deberán tamén facer efectivo o pagamento da taxa correspondente, cubrir o impreso de solicitude e entregar unha fotografía tamén de luns a venres entre as 8.30 e as 14.00 horas ou o martes e mércores entre as 17.00 e as 19.00 horas. Para obter máis información é posible contactar co departamento de Cultura no 981 44 03 44.\nA XIII Feira do Cabalo protagonizará a programación lúdica da fin de semana\nA Feira do Cabalo de As Pontes está xa vivindo a súa conta atrás e é que, este mesmo domingo, terá lugar na Canle IV a que será a XIII edición desta cita, sempre caracterizada pola gran participación de xinetes tanto de As Pontes coma de concellos da contorna. A agrupación de Cabaleiros do Eume volve facerse cargo dunha cita na que se repartirán más de 3000 euros en premios en categorías coma a marcha, a carreira ou o arrastre e onde tamén se premiará á manada máis numerosa ou ao mellor cabalo da silla. Así ás 10.00 está previsto que se abra a feira e tamén o prazo de inscricións de cabalos, prazo que se manterá ata as 11.00 xa que as probas arrincarán contra das 11.30 horas No tocante ás competicións, realizaranse carreiras nas categorías de marcha para serrados e cruzados con premios que irán dos 200 euros para o primeiro clasificado aos 30 euros que levarán aqueles cabalos que se clasifiquen en 5ª, 6ª, 7ª e 8ª posición ou o saco de penso para o noveno cabalo que entre en meta. Mesma dinámica e premios para aqueles cabalos que tomen parte na categoría de trotóns namentras que para as carreiras de galope está previsto que se destinen 360 euros en premios entre os catro primeiros clasificados das competicións de máis e menos de metro e medio. Asemade, tamén se outorgará un premio de 150 euros á manada máis numerosa e 100 euros para o mellor cabalo da silla. Non faltarán por suposto outro tipo de actividades complementarias coma postos con productos adicados ao mundo equino que, de seguro, tamén chamarán á atención dos visitantes que, o domingo, se pasen por as pontes. O Concello de As Pontes colaborará, un ano máis con esta feira do cabalo e para a que se queren obter información poden contactar co 607 417 535 ou ben co 669 723 816.\nO Concello de As Pontes, mediante o departamento de Turismo, acaba de facer balanzo da actividade da oficina de información turística instalada durante o mes de agosto nas inmediacións da praia do lago de As Pontes. Dende a concellería que dirixe Ana Pena deron conta da súa satisfacción polos datos recollidos e que deixan un balanzo de consultas moi positivo, cun total de 480 consultas presenciais dende a apertura destas instalacións, o pasado 2 de agosto, ata o seu peche o 31 de agosto. Pena calificaba esta cifra de consultas coma moi positiva xa que é necesario lembrar que esta oficina contaba cun horario limitado polo que o número de visitas real, nestas últimas semanas, ao lago de As Pontes foi moito superior, demostrando o atractivo turístico deste espazo. A concelleira quixo salientar a relevancia do lago a nivel turístico sobre todo no ámbito autonómico e é que, destas 480 peticións de información realizadas, 351 procedían de visitantes galegos, a súa maioría de concellos dos arredores coma Ferrol, Betanzos ou Fene que escollían as augas do lago pontés como destino para pasar unha tarde de verán. Asemade, pola oficina de turismo do lago tamén se pasaron visitantes doutros puntos de España, concretamente 122, procedentes na súa maioría de Madrid e Cataluña e que, tras coñecer da existencia do lago mediante diferentes medios de comunicación, non quixeron deixar pasar a oportunidade de visitalo. No tocante á presenza estranxeira, neste mes de apertura, a oficina de turismo do lago tamén contou con sete visitantes estranxeiros vidos de Rusia, Gran Bretaña ou Francia e que se achegaron ata estas dependencias para obter información sobre o lago, o propio concello de As Pontes e diferentes municipios da comarca do Eume. E é que, tal e como apuntou Ana Pena, esta caseta turística tiña como fin non só orientar aos visitantes sobre As Pontes e a orixe do lago, senón tamén ofrecerlles información sobre a historia local, a hostalería e comercio da zona e ata das demáis actividades turísticas, culturais, deportivas e naturais coas que conta o municipio coma as roitas de sendeirismo da zona, o Museo Etnográfico de Monte Caxado, o casco histórico, a Casa do Mel ou a riqueza gastronómica local, mediante folletos, libros e ata mapas do municipio. Todo isto coa colaboura da axencia local Barbol Travel que aportou a unha técnica nesta materia e que se encargou de atender, nestes días aos turistas. No tocante ás características do visitante tipo, segundo Ana Pena, os turistas que se achegaron polo lago eran persoas maior de 50 anos e parellas de entre 30-40 anos con fillos que decidían facer parada en As Pontes como plan para pasar a tarde ou ben como descanso nun traxecto a outros concellos limítrofes. Asemade o tráfico de vehículos cara o lago foi do máis fluído neste mes de agosto e é que, tal e como engadía Ana Pena, malia que moitos non paraban na oficina para solventar as súas dúbidas, durante as fins de semana máis dun cento de vehículos se achegaban ata esta paraxe natural para desfrutar da súa maxestuosidade e beleza. Outras actividades Á marxe da actividade desta oficina turística, o lago de As Pontes tamén contou cun intenso movemento de visitantes neste mes de agosto debido a programas coma o Divírtete no Lago de As Pontes, con case 600 participantes durante as súas dúas semanas de duración; á festa de conmemoración do aniversario da praia, a proba de voley praia que se desputaba no lago a mediados de mes ou a outras citas coma a visita dos integrantes do Campionato Pantin Xtreme; todas ellas citas que, segundo a concelleira, axudaron a potenciar un espazo no que se seguirá a traballar como foco turístico e que abrirá novas alternativas económicas para o municipio pontés.\nPublicado por rashdj en 6:08 No hay comentarios:\nSABOREA AS PONTES REPARTIRÁ 500 EUROS EN CONSUMICIÓNS ENTRE OS VOTANTES QUE TOMEN PARTE NESTE QUINTO CERTAME GASTRONÓMICO PONTÉS\nO Instituto Pontés de Promoción Económica (IPPEC), dependente da concellería de Promoción Industrial, Hostalería e Comercio xa está inmerso nos preparativos da quinta edición do certame de tapas Saborea As Pontes, unha cita gastronómica que, entre os días 12 e 20 de outubro, volverá converter a nosa vila e os locais de restauración ponteses en todo un referente a nivel comarcal da arte da cociña en pequenas doses. Así, onte a edil do ramo, Montserrat García, convocaba a un primeiro encontro informativo aos hostaleiros ponteses co fin de achegarlles as bases do que será este quinto concurso de tapas, chamamento ao que acudiron unha ducia de restauradores da localidade. Como novidade, este ano os premios para os clientes que se animen a votar e a cumplimentar correctamente o seu boleto con dez tapas participantes se traducirán en 10 vales de 50 euros cada un, a gastar nos establecementos participantes no concurso, sorteo que se realizará ante a secretaria do Concello o 22 de outubro. Asemade, ante as peticións dos hostaleiros tamén se decidía cambiar os horarios de servizo de tapas con respecto a anos anteriores, sendo nesta ocasión de 12.00 a14.00 horas e de 19.30 a 22.30 horas. A concelleira tamén daba conta da súa intención, este ano, de reeditar guías semellantes ao do certame de 2012, nas que se incluen a localización do establecemento e horario de apertura ademáis da descripción da tapa a concurso e que, este ano virá acompañada dunha fotografía da mesma. Con respecto ao desenvolvemento do concurso, éste non cambia en relación a outros anos xa que os establecementos participantes cobrarán un euro por tapa de concurso e poderán recibir o premio á tapa máis votada polo público ou ben á que conte cunha mellor presentación. De feito, este ano volverá a contarse cun xurado que outorgará este segundo premio e que estará composto por un representante da Asociación de Amas de Casa, do colectivo de viuvas María Magdalena, un representante da Asociación de Empresarios e Comerciantes de As Pontes e do colectivo gastronómico El Gurmet e, finalmente, un representante do Concello e que darán a coñecer o nome da súa tapa gañadora nunha entrega de premios que xa ten data: o 25 de outubro ás 19.00 horas, na Casa Dopeso. No tocante á participación, cada local deberá cubrir a pertinente inscrición que se atopa no rexistro xeral do concello e entregala xunto cunha fotografía do establecemento e da tapa en cuestión, e o abono dos 20 euros en concepto de participación que se deben entregar na asociación de empresarios en horario de 9.00 a13.00 horas, denantes do vindeiro 23 de setembro. Unha vez rematado o prazo de inscrición, convocarase aos participantes a un novo encontro xa para o 7 de outubro no que se lles fará entrega das furnas e papeletas de voto ademáis das guías explicativas do certame. Para este ano, dende a organización optaron por non preparar ningún tipo de acto de inauguración aínda que o que sí que se fará é unha entrevista promocional cos dous gañadores do certame do ano pasado e que foron os mesóns Ana e Martinez, ademáis das habituais campañas publicitarias en prensa, radio e televisión. Finalmente, todos os establecementos que desexen obter máis información sobre este certame poderán consultar as bases contactando co Instituto Pontés de Promoción Económica, no seu espazo www.ippec.es ou ben telefonando ao 981 45 31 16.\nMáis de 250 veciñas de As Pontes participarán na Carreira da Muller.\nAs cifras de participación de veciñas de As Pontes na Carreira da Muller do vindeiro día 22 están a superarse a cada minuto que pasa e é que, polo momento, e a falla dunha semana para o peche de inscricións, 251 mulleres da nosa vila teñen confirmada a súa asistencia a esta cita solidario deportiva, que ten como obxectivo recadar fondos para a loita contra o cancro de mama. Deste xeito, As Pontes contará cunha importante representación nesta convocatoria que percorrerá dende as 10.00 horas as rúas da Coruña nun traxecto de cinco quilómetros e que, á marxe do seu compoñente deportivo, pretende ser un símbolo de solidariedade, colaboura e por suposto diversión. Ata o venres da vindeira semana, a Carreira da Muller da Coruña manterá o seu prazo de inscrición aberto, de ahí que, dende o Clube de Atletismo Olympo continúen a tramitar as inscricións daquelas veciñas que decidan sumarse a esta actividade. De feito, nestes días o clube Olympo estivo a organizar diferentes adestramentos para preparar esta cita e no que medio cento de mulleres están a participar cada luns, mércores e venres e precisamente, a vindeira semana, o mércores tamén terá lugar o segundo dos test adicados a comprobar os progresos destas corredoras afeccionadas. Novamente, deseñarase un percorrido de distancia e dificultade moi semellante ao do vindeiro día 22 e que servirá para testar a resistencia das corredoras. A proba será ás 21.00 horas e para participar na mesma é necesario estar diante do pavillón municipal minutos denantes das nove. Esta convocatoria estará aberta tanto a aquelas mulleres que adestren habitualmente co clube olympo coma para aquelas que están a facelo de xeito individual. Asemade, tamén se está xa a organizar o transporte para acudir á Carreira da Muller e do que se encargará gratuitamente o Concello de As Pontes que contratará autocares para tal fin. Así todas aquelas participantes xa inscritas deberán confirmar se usarán ou non este servizo, con tan só contactar coa organización da expedición pontesa, achegándose ata Opticalia Callao, mediante Twitter ou no espazo de Facebook do Clube Olympo.\nPublicado por rashdj en 6:16 No hay comentarios:\nA Concellería de Promoción Industrial, Hostalería e Comercio arrinca cos preparativos do V Certame de Tapas Saborea As Pontes\nOs fogóns dos diferentes locais de restauración da nosa vila xa están de seguro máis que apunto para comezar a experimentar sabores e texturas co fin de dar con esa tapa que lles pode dar o beneplácito e respaldo dos veciños e veciñas de As Pontes e é que, en algo máis dun mes, arrincará a quinta edición do certame gastronómico Saborea As Pontes. A iniciativa, que volve estar organizada polo departamento de Promoción Industrial, Hostalería e Comercio e o Instituto Pontés de Promoción Económica, desenvolverase entre os días 12 e 20 de outubro, unha semana na que os hostaleiros da nosa vila intentarán lograr o noso voto coas súas propostas culinarias máis novidosas e, por suposto, saborosas. Novamente, haberá premios para as tapas máis votadas e para os propios veciños que se animen a participar co seu voto neste concurso aínda que as bases do mesmo non se darán a coñecer ata a vindeira semana. De feito, para o luns, ás 20.30 horas, na aula polivalente da casa Dopeso, están convocados os hostaleiros ponteses co fin de presentar a edición número cinco deste certame gastronómico, as bases que o rexerán e tamén para comezar a recoller as primeiras inscricións dos participantes.\nAs Pontes súmase á Rede de Entidades Locais en Contra da Violencia de Xénero ideada pola Fegamp e Xunta de Galicia\nO Concello de As Pontes ven de sumarse ao protocolo de colaboración para establecer unha rede de entidades locais en contra da violencia de xénero ideada pola Secretaría Xeral de Igualdade da Xunta de Galicia e a Federación Galega de Municipios e Provincias (FEGAMP). A rede, que leva activa dende setembro do pasado ano, conta con 134 concellos galegos, entre eles o de As Pontes, e pretende ser un instrumento para acadar o rexeitamento social e institucional da violencia machista sensibilizando á poboación para que se implique dun xeito real e efectivo na loita contra esta lacra social. Outro dos fins deste sistema é o uso das ferramentas e recursos dos que dispón cada administración dun xeito máis efectivo, fin ao que se suma o fomento de modelos alternativos de convicencia baseados no respeto e na igualdade e o desenvolvemento de accións de sensibilización e prevención, información, formación e a asistencia ás vítimas desta problemática. E é que ademáis de prestar atención a persoas afectadas por esta situación, esta rede pretende atallar calquer tipo de violencia de xénero mediante a prevención ou detección precoz de casos de violencia machista, a través da mobilización e implicación de toda a sociedade fronte ao maltrato e xeneralizando a tolerancia cero contra os agresores. Todo isto mediante o desenvolvemento de diferentes accións que a Secretaría Xeral da Igualdade ofrece ás entidades adheridas e que van dende un espazo virtual de intercambio de información, experiencias e boas prácticas entre todas as entidades que integran a rede ata actividades culturais e formativas para vítimas e que se darán a coñecer neste último cuadrimestre do ano. Finalmente, outra das vantaxes deste convenio, será o poder contar cunha maior puntuación á hora de acceder ás subvencións para programas de entidades locais promovida pola Xunta de Galicia e que, neste exercizo, está dotado con tres millóns de euros.\nServizos Sociais concederá axudas a 129 familias pontesas para o curso escolar 2013-2014\n• O executivo local destinou 20.000 euros a estas axudas o que supuxo un incremento de case o 70% con respecto á partida económica de 2012 As Pontes, 05 de Setembro de 2013.- 129 familias pontesas beneficiaranse este curso das axudas á escolarización ofertadas dende o executivo local, mediante o departamento de Servizos Sociais. Así o concello repartirá xa nestes días 18.400 euros dos 20.000 destinados a esta partida e que servirán para facer máis levadeiro o inicio do curso escolar. De feito, segundo informaron dende a concellería que dirixe José Alén, nos vindeiros días xa se comunicará por carta aos beneficiarios esta concesión, que deberán achegarse ata as oficinas de Servizos Sociais, na Casa Dopeso, para recoller o seu vale de compra e que poderán canxear nas diferentes librarías pontesas ata o 15 de setembro, vales que oscilan entre os 80 e os 150 euros, segundo o curso do alumno solicitante e que servirán para a adquisición de libros ou material escolar para os cursos de Educación Infantil, Primaria, Secundaria, Bacharelato ou Ciclos Formativos. No tocante á cifra de concesións, das 163 solicitudes presentadas foron aceptadas un total de 129, o 80% , quedando excluídas aquelas que sobrepasaban os niveis de renda máxima permitidos para optar a estes fondos ou as que non incluían toda a documentación necesaria. Nembargantes, o vindeiro luns abrirase un segundo prazo para optar a estas axudas, prazo dirixido a alumnado de Bacharelato ou novos empadronamentos no municipio. Está previsto que se destinen a esta segunda quenda de axudas os 1.600 euros restantes da partida asignada a este fin. Así, ata o 13 de setembro, todas aquelas familias con estudantes que comecen Bacharelato ou aqueles alumnos que non residían en As Pontes denantes do primeiro prazo de solicitude terán a oportunidade de facer a solicitude precisa para beneficiarse das mesmas, aínda que, polo momento, segundo os datos feitos públicos dende o departamento que dirixe José Alén, xa se superaron as cifras de beneficiarios do pasado ano - 99 familias en 2012 - nun 30%, a falla desta segunda convocatoria. Os requisitos para optar a estas axudas serán os mesmos que os anunciados o pasado mes de xuño sendo necesario cubrir unha solicitude no departamento de Servizos Sociais ou no Rexistro Xeral do Concello e que deberá incluír o certificado de estar matriculado nun centro sostido con fondos públicos e un xustificante dos ingresos da familia que non poderá exceder os 380 euros mensuais de renda per cápita. Esta documentación deberá ser entregada como prazo máximo ata o vindeiro día 13 aínda que para solventar calquer tipo de dúbida é posible achegarse polas dependencias da concellería de Servizos Sociais. Mediante este paquete de axudas, o executivo local volve apoiar á veciñanza nunha etapa económica complicada para as familias e cun importante incremento de fondos. De feito, con respecto ao 2012, o executivo local aumentaba nun 66% os fondos destinados a estas axudas pasando dos 12.000 aos 20.000 euros e ampliando, deste xeito, a cifra de familias beneficiadas das 99 do pasado exercizo ás 129 beneficiadas a día de hoxe e ás que se sumarán aquelas que tramiten a súa solicitude nestes días.\nO Concello de As Pontes destina 25.000 euros á construcción dun parque de monopatíns\n• O executivo local atenderá así á demanda realizada por un nutrido grupo de practicantes das modalidades de skate, BMX e patíns en liña As Pontes, 02 de Setembro de 2013.- O Concello de As Pontes, en Xunta de Goberno, ven de aprobar o expedente de contratación, mediante negociado sen publicidade, dun parque para monopatíns que será instalado na praza da Lembranza, ubicada no barrio da Casilla, a carón do lago de As Pontes. Este parque contará cun orzamento inicial de 25.776 euros e contará con elementos adaptados para a práctica de skate, BMX e patíns en liña, módulos que se poderán desmontar e montar novamente no caso de que sexa necesario. Deste xeito, o executivo local busca dar resposta a unha vella demanda da mocidade pontesa que verá así cumpridas as súas necesidades de contar cunhas instalacións axeitadas para a práctica deste deporte. No tocante ao proxecto, éste contará con diferentes módulos que se deseñaron seguindo as indicacións e asesoramento dun grupo de practicantes deste deporte, residentes en As Pontes, e que tiñan que trasladarse a outros concellos coma Narón para practicar esta modalidade deportiva. A construcción deste novo espazo deportivo, que complementa a importante oferta de instalacións deportivas coas que conta o municipio, porase en marcha unha vez se adxudique o proxecto.\nPublicado por rashdj en 4:41 No hay comentarios:\nA Casa do Mel de Goente celebra os seus dez anos de vida cunha multitudinaria Festa Abelleira\nAs celebracións incluíron charlas, degustacións de produtos apícolas e ata a inaguración destas remodeladas instalacións que respaldou o Concello de As Pontes As Pontes, 01 de Setembro de 2013.- A Casa do Mel de Goente celebrou onte os seus primeiros dez anos de vida e fíxoo coa primeira edición da Festa Abelleira, organizada polo colectivo Agaeume co respaldo do Concello de As Pontes; unha cita na que se deron cita multitude de veciños, socios e representantes da política local e do tecido asociativo pontés que acudiron, hoxe, a Goente para participar das diferentes actividades ideadas pola organización para celebrar tan importante data. Pouco queda xa da antiga Casa do Médico de Goente e que, unha década despois, é todo un exemplo de esforzo por lograr a potenciación dun sector primario como é a apicultura e tamén de traballo divulgativo, incluso cos máis novos, aos que mediante actividades do máis diversas se busca achegar o que é o mundo das abellas. O que arrincaba hai unha década coma un colectivo de medio cento de socios agora xa pode fachendear de contar con 120 apicultores procedentes de As Pontes, Lugo, Xermade, Ferrol, Monfero ou Ortigueira e que contarán, tal e como anunciaba a pasada semana o alcalde Valentín González Formoso, cun rexistro sanitario propio e unha marca lexítima como é a de Mel de Goente, baixo a que se comercializarán os seus produtos. Precisamente, o primeiro edil non se podía perder este aniversario e acudía na compaña dos concelleiros de Medio Rural, Turismo, Seguridade, Xestión Orzamentaria, Servizos Sociais e Xuventude a esta festa na que tamén, tras varios meses de obras, se daba a coñecer o novo aspecto destas instalacións. Unha nova faciana que contou co respaldo económico do Concello de As Pontes e que deu lugar a que a Casa do Mel dispoña dun novo salón de actos máis espacioso, salas de extracción e envasado, unha entrada lateral e novo mobiliario tanto para a tenda apícola coma para o salón de actos. E é que foi González Formoso o encargado de inagurar esta remodelada Casa do Mel na compaña tamén do ex alcalde Victor Guerreiro, xa que foi o goberno que dirixía o ex rexedor nacionalista o primeiro en apostar por este proxecto ao que agora se lle está a dar continuidade dende o goberno actual con inversións que redundan non só na mellora destas dependencias, senón tamén na súa labor en prol do desenvolvemento das zonas do rural e da divulgación entre os máis novos da importancia deste sector. No seu discurso, Gonzalez Formoso quixo agradecer a colaboura e entrega de todos aqueles que respaldaron a posta en marcha da Casa do Mel, dende o seu presidente Manuel Ferreira, ata colectivos coma Euroeume ou exgobernos coma o que encabezou no seu día Víctor Guerreiro. Pola súa banda, Manuel Ferreira aproveitaba esta cita para anunciar a súa continuidade á fronte destas instalacións durante dous anos máis, tralas peticións dos seus asociados, e agradeceu o importante respaldo da administración local, de asociacións coma Euroeume e daqueles que, xunto a el, anos atrás deron vida a este proxecto aos que tamén se rendía hoxe homenaxe cunha entrega de placas. Asemade, esta primeira Festa Abelleira tamén contou con outro tipo de actividades do máis entretidas coma unha mostra de cestos de papel e bimbios realizada por membros da asociación veciñal Adiante de Igrexafeita e diferentes charlas adicadas ao mundo da apicultura. Así a xornada abríase coa intervención da bióloga Eva María Pico que abordou a importacia da abella na polinización e que veu seguida da intervención do técnico Raúl Lobeiras, que disertou sobre a prevención de riscos na apicultura. Tras dun saboroso descanso que se endulzou con requeixo e mel de Goente tocaba asistir á presentación de diferentes libros sobre a abella e do novo número da revista da Asociación Galega de Apicultura para dar paso á charla sobre os dez anos de actividades da Casa do Mel de Goente que impartiu, como non podía ser doutro xeito, Manuel Ferreira. Non faltaron as visitas ás novas instalacións da Casa do Mel e tamén ao seu museo no que foi posible desfrutar de figuras e candeas de cera realizadas artesanalmente, dunha colmea real, dos pirogravados da artista Lourdes Acera ou das das imaxes que ilustran estes dez anos de vida. Como fin de festa tocaba desfrutar dun saboroso xantar popular e no que se anotaron preto de 70 persoas que compartiron e celebraron, tal e como se merece, estes grandiosos dez anos do fomento da apicultura en As Pontes e na súa comarca.\nPublicado por rashdj en 10:01 No hay comentarios:


Espectáculos denigrantes | Galicia Digital\nUn presunto delincuente, merece o respecto á presunción de inocencia mentras non haxa sentencia firme. Un delincuente só debe recibir o castigo que a Xustiza dicte no exercizo das súas funcións. Nada máis.\nPois estamos vendo repetidamente nos medios audiovisuais uns espectáculos denigrantes que se producen cando se somete a uns presuntos culpables ó xuizo popular ó aire libre, expostos a insultos, agresións e vilipendio.\nTemos o máis lonxano exemplo naquel asasinato televisado cando Jack Ruby disparou nun pasillo do xulgado a Oswald, o presunto asasino de Kennedy. E pasaron desde entón corenta e seis anos e aínda non aprendemos.\nCalquera presunto infractor merece un respecto a determinados dereitos. Naturalmente que ten que ser detido polas forzas do Estado e levado a presencia do xuiz que entenda o caso. Pero non se entende que teña que ir esposado pola rúa, nin pasar por entre grupos de persoas no mellor dos casos curiosos, no peor interesados no tema que se vai xulgar. E o presunto culpable non só ten que someterse como é xusto e necesario ós interrogatorios policiais e xudiciais senón que ten que pasar polo oprobio da contemplación e o insulto popular.\nNestes tempos nos que os dereitos das persoas parecen terse en conta parece incrible que nos xulgados non existan instalacións onde poidan entrar os vehículos policiais e conducir ós xusticiables a presencia do xuiz sen estar en ningún momento en contacto co exterior.\nEvitaríamos espectáculos denigrantes que a ninguén favorecen e veñen demostrar que aínda que faga milenios que nos civilizamos e aprendemos a organizarnos, en determinados momentos volvemos á selva e comportámonos de xeito que -visto posteriormente- nos faría avergoñar.


As lecturas dunha dimisión - Praza Pública\nAs lecturas dunha dimisión\nmércores 6, marzo 2013\nRecibín as primeiras novas que anunciaban a dimisión de Xosé Luís Méndez Ferrín coa lóxica sorpresa de quen non tiña indicios previos de que algo así podía ocorrer. Antes de coñecer a explicación do presidente da Academia pensei que, tal vez, estabamos ante a demostración dunhas novas prácticas no funcionamento desta importante institución da vida cultural galega. A hipótese de que o abandono do cargo formaba parte da resposta ás críticas formuladas por algúns episodios rexistrados na contratación de persoal na Academia constituiría un meritorio comportamento do máximo representante da RAG que contribuiría a un evidente reforzamento da súa imaxe.\nO nacionalismo galego experimentou máis dificultades das que cabería prever cando xestionou responsabilidades de goberno en diversas institucións políticas e culturais\nCando se fixo pública a nota oficial cos motivos aducidos pola presidencia da Academia sentín unha forte decepción. A tese dunha suposta conspiración transversal non é, precisamente, un argumento orixinal nos conflitos que xorden nas organizacións políticas, sindicais, culturais ou cívicas. De dúas unha: ou é unha coartada analítica para non proporcionar outros elementos mais acaídos para entender a decisión de presentar a dimisión ou ben estamos ante unha grave confrontación no seo da institución e iso require explicitar os termos nos que se prantexa semellante liorta e demostrar a imposibilidade dun proceso de diálogo e negociación sobre as diferenzas existentes.\nA experiencia dos últimos anos semella confirmar que o nacionalismo galego –entendido no sentido mais inclusivo do termo- experimentou mais dificultades das que cabería prever cando xestionou responsabilidades de goberno en diversas institucións políticas e culturais. Algunhas obedeceron, sen dúbida, á pouca experiencia dunha elite que, dende 1977, tivo unha cativa presenza nos distintos ámbitos de poder. Pero outras tiveron que ver coa propia traxectoria das persoas mais representativas dos variados segmentos presentes no universo nacionalista. En moitas ocasións os atrancos derivaron dunha incapacidade para construír espazos de encontro a partir das diverxencias, mais ou menos relevantes, acumuladas nas biografías dos protagonistas.\nTodo apunta a que estamos ante un déjà vu: estoupido de tensións conectadas con vellos contenciosos vinculados ao rol xogado polos protagonistas deste novo desencontro\nA pesar de que aínda non se escribiu o punto final da dimisión de Méndez Ferrin, todo apunta a que estamos ante un déjà vu: estoupido de tensións máis conectadas con vellos contenciosos vinculados ao rol xogado polos protagonistas deste novo desencontro que con eventuais discrepancias sobre asuntos tan importantes como a lexislación lingüística promovida dende o goberno de Núñez Feijoo ou o tratamento dispensado polo actual goberno aos retos que debe enfrontar a nosa cultura nacional.\nCreo que, nesta altura, é razoábel pedir dúas cousas. Unha: actuar cunha total transparencia na xestión dos recursos públicos sen invocar previas autoridades morais que, polo demais, deben ser lexitimadas no labor diario dos administradores das institucións. E outra: reducir ao máximo as prácticas cainitas en favor da construción de proxectos renovadores e ilusionantes para a lingua e a cultura galega dos vindeiros anos.


Ponte Caldelas celebra o 'cambio de postura' de Educación co comedor escolar da Reigosa - Pontevedra Viva\nVenres 18 de Xaneiro, 2019 ás 14:58 do Venres 18 de Xaneiro, 2019\nO goberno municipal de Ponte Caldelas expresou a súa satisfacción polo "cambio de postura" de Educación con respecto ao comedor escolar do colexio da Reigosa, unha demanda que o Concello e a comunidade educativa viñan reclamando con insistencia.\nEducación, nunha xuntanza coa ANPA, avanzou que a Xunta de Galicia amósase disposta a construír o comedor e pedirá ao Concello a sinatura dun convenio para que achegue o 50% dun investimento valorado nuns 50.000 euros.\nO alcalde, Andrés Díaz, avanza que, aínda coas escasas posibilidades económicas do Concello, a predisposición é favorable ao acordo. Máis aínda, anima a Educación a avanzar tamén na construción dun ximnasio axeitado que substitúa ao actual espazo, dado que non reúne as mínimas condicións.\nO Concello lembra que mesmo chegou a facer un proxecto técnico para a construción dun novo ximnasio, incluíndo un espazo para comedor que foi rexeitado por Educación.\nDende o Concello defenden que este colexio, pola súa situación a carón dos polígonos da Reigosa e do Campiño, resultaría unha alternativa de escolarización excelente, en aras á conciliación da vida laboral e familiar, se se potenciasen as súas instalacións con estes dous servizos.


Os efectos do Covid-19 podrían afectar de forma directa na provincia - BadalNovas\nInicio Provincia Os efectos do Covid-19 podrían afectar de forma directa na provincia\nA primeira aproximación do Observatorio Económico Ourensán (OEOu) ao impacto potencial da crise do coronavirus no emprego provincial revela que a maior afectación darase en autónomos e micro empresas. En concreto, o informe que impulsa a Deputación de Ourense para coñecer a situación socio-económica da provincia, conclúe que os efectos do Covid-19 poderían chegar a afectar dunha forma directa á ocupación de máis do 65 % dos autónomos da provincia e do 50 % dos traballadores.\nNeste sentido, o presidente do goberno provincial, Manuel Baltar, defende que as medidas que se tomen para reactivar a economía da provincia e temporal importante para reducir o impacto da crise\nSegundo o Observatorio, a afectación de autónomos e micro empresas será debida á existencia dunha maior concentración desta tipoloxía de ocupados nas actividades máis intensamente afectadas o peche; á súa menor capacidade de resistencia e por tanto a súa maior vulnerabilidade económico-financeira; e á menor cobertura da que dispoñen moitos dos autónomos derivadas da súa elección de bases de cotización menores.\nA estimación sobre o impacto potencial que podería chegar a ter o parón de actividade realizouse utilizando metodoloxías habituais para estes casos, tomando como cifras de referencia os 23.441 autónomos que, en termo medio, cotizaron na provincia de Ourense durante o pasado mes de marzo e a súa distribución por actividades (primeira columna da táboa 1) e analizando dous escenarios posibles: uno base e outro adverso.\nTendo en conta as posibles caídas da actividade por cada rama de actividade e en cada un dos escenarios (columna 2), e o seu impacto na posible caída potencial de afiliados (columna 3), se se producisen todas estas reducións da actividade durante doce meses, a caída do emprego dos autónomos na provincia oscilaría entre o 54,3 % no caso do escenario basee (-12.720), e do 76,4 % no adverso (-17.905). O que suporía que a caída potencial da afiliación durante cada mes que se manteña freada a actividade, se se desen de baixa todos os afectados no réxime de autónomos, equivalería a unha perdida estimada dun 4,5 % da afiliación anual no escenario basee, até un descenso do 6,7 % no escenario máis adverso. Se -tal e como se prevé- é de, polo menos, dous meses situariámonos/situariámosnos nuns efectos potenciais entre o 9 % e o 12,7 %, e así proporcionalmente.\nUnhas cifras que nos permiten facernos á idea do efecto potencial de ocupados que poderían verse afectados pola crise do Covid-19, e que o mesmo informe do OEOu recolle que non se chegasen a producir xa que a baixada de actividade non ten que traducirse automaticamente en baixas da totalidade dos autónomos afectados, sendo previsible que moitos deles fagan esforzos por manter a súa cotización, dependendo a súa incidencia final da duración da crise, da actividade de cada subsector, do potencial de resistencia financeira de cada autónomo e das axudas que reciban.\nEn canto á incidencia potencial nos ocupados cotizantes no Réxime Xeral (para ver a baixada no traballo por conta allea), a cifra potencial do impacto da crise do COVID-19 afectaría a unha porcentaxe entre o 40 % e o 60 % dos traballadores do devandito Réxime, cun descenso potencial que podería chegar a ser, por cada mes de parón, do 3,3 % no escenario basee e do 4,8 % no escenario adverso (por baixo das potenciais caídas en autónomos para os mesmos escenarios de descenso da actividade por sectores, o que ratifica que as actividades máis golpeadas pola crise tenden a ser, en maior medida, aquelas en as que a presenza de traballadores autónomos é máis relevante.\nBadal Novas co Entroido


Os mellores sensores de temperatura para Arduino | Hardware libre\nOs usuarios novatos ou que comezan a aprender a usar placas electrónicas adoitan aprender a usar luces LED e programas relacionados. Despois das luces, normalmente, moitos usuarios comezan a aprender a usar sensores de temperatura.\nA continuación imos falar os sensores de temperatura que existen para Arduino, os seus puntos positivos, os seus puntos negativos e que proxectos podemos facer con eles exactamente.\n1 Que é un sensor de temperatura?\n2 Que opcións teño para a miña placa Arduino?\n2.2 Sensor de termopar tipo k\n3 Que proxectos podemos crear cun sensor de temperatura para Arduino?\n4 ¿É aconsellable usar un sensor de temperatura para o noso Arduino?\nQue é un sensor de temperatura?\nUn sensor de temperatura é un compoñente que recolle a temperatura e / ou humidade do exterior e transfórmao nun sinal dixital ou electrónico que envía a unha tarxeta electrónica como unha tarxeta Arduino. Hai moitos tipos de sensores e para moitas áreas. Temos desde entón o sensor de temperatura para afeccionados que podemos conseguir por 2 euros a sensores de temperatura profesionais que custan uns 200 euros por unidade. A diferenza entre un sensor de temperatura barato e un sensor de temperatura caro reside no rendemento que ofrece.\nA precisión entre a temperatura real e a temperatura do sensor é un dos principais factores que inflúen á hora de diferenciar; Outro factor que cambia é a temperatura máxima e mínima que permiten, sendo o sensor de temperatura profesional o que soporta máis graos. O tempo de resposta, a sensibilidade ou a compensación son outros elementos que diferencian un sensor de temperatura doutro.. En calquera caso, todos están dispoñibles para os nosos proxectos e só o custo deles pode limitar a compra dun ou doutro.\nQue opcións teño para a miña placa Arduino?\nAquí amosámosche algúns dos sensores máis famosos e populares que podemos atopar en calquera tenda de electrónica ou a través de tendas en liña a un prezo pequeno ou a través de paquetes con varias unidades a un prezo baixo. Non son os únicos pero Si, son os máis populares e coñecidos pola comunidade Arduino, o que garante que teremos un amplo soporte de cada sensor de temperatura.\nA pesar de ter un nome un pouco estraño, o certo é que o Sensor de temperatura MLX90614ESF É un sensor de temperatura que usa luz infravermella para medir a temperatura. Polo tanto, este sensor require ten un campo de visión de 90º e a temperatura media que leva enviarase a través dun sinal de 10 bits á placa Arduino. O sinal envíase dixitalmente seguindo o protocolo I2C ou tamén podemos usar o protocolo PWM. A pesar de ter unha tecnoloxía avanzada, este sensor ten un prezo bastante baixo, podemos atopalo nas tendas de electrónica por uns 13 €, un prezo baixo se temos en conta as posibilidades que ofrecen.\nO sensor de termopar tipo K é un sensor profesional que soporta altas temperaturas. A súa composición é moi sinxela xa que só hai un par de cables metálicos soldados a un convertedor que é o que emite o sinal a Arduino. Este sistema fai que o Sensor de termopar tipo K maio capturar temperaturas entre -200º C e 1350ºC aproximadamente, nada que ver cos sensores para afeccionados, pero tamén o fai destinado a proxectos profesionais como caldeiras, dispositivos de fundición ou outros dispositivos que precisan altas temperaturas.\nO sensor de temperatura Arduino DHT22 es un sensor de temperatura dixital que non só recolle a temperatura senón que tamén recolle a humidade do ambiente. O sinal envíase ao Arduino a través dun sinal dixital de 16 bits. As temperaturas que rEcoge este home entre -40º C e 80º C. O prezo deste sensor ascende a 5,31 euros por unidade. Un prezo máis alto que outros sensores, pero iso xustifícase na calidade do sensor que é superior a outros sensores.\nSensor de temperatura Arduino TC74 é un sensor que emite o sinal de xeito dixital A diferenza doutros sensores que o emiten de xeito analóxico. Este sensor transmite a través dun sinal dixital de 8 bits. O prezo deste sensor non é moi baixo pero non moi alto, normalmente rolda os 5 euros a unidade. A comunicación do sensor de temperatura Arduino TC74 faise mediante o protocolo I2C. O rango de temperatura que recolle este sensor está entre los -40ºC e 125ºC.\nO sensor de temperatura Arduino LM35 é un sensor moi barato que se usa para proxectos afeccionados. A saída deste sensor é analóxica e a calibración faise directamente en graos centígrados. Aínda que temos que dicir que este sensor non soporta altas temperaturas. A temperatura que admite oscila entre os 2º C e os 150º C. Isto significa que non pode emitir temperaturas negativas e por iso é ideal para aprender a usar sensores de temperatura. O seu prezo acompañao, como podemos atopar 10 sensores por 7 euros (sobre).\nQue proxectos podemos crear cun sensor de temperatura para Arduino?\nHai moitos proxectos que podemos facer cun sensor de temperatura e unha placa Arduino. O proxecto máis básico de todos é crear un termómetro que mostre dixitalmente a temperatura. Dende aquí podemos crear proxectos máis compostos como os automatistas que realizan unha determinada acción despois de alcanzar unha temperatura determinada, envíe certos sinais cunha temperatura determinada ou simplemente insira o sensor de temperatura como mecanismo de seguridade para apagar a placa de cocción ou a máquina en caso de alcanzar unha temperatura interna determinada.\nO nome e o número de proxectos que podemos facer cun sensor de temperatura en Arduino é moi grande, non en van, normalmente é un dos primeiros elementos que adoita aprender un usuario novato. Encendido Instruíbeis podemos atopar varios exemplos de como usalos.\n¿É aconsellable usar un sensor de temperatura para o noso Arduino?\nCreo que é importante e necesario aprender a usar un sensor de temperatura en Arduino. Non só para coñecer e usar todos os accesorios de Arduino, senón para poder manexar os datos de temperatura e aplicalos a programas que funcionan con Arduino. Pero non recomendo o uso de sensores profesionais, polo menos en prototipos e desenvolvementos incipientes.\nCreo que sería recomendable primeiro use sensores para afeccionados e unha vez que todo estea controlado e se crea o proxecto final, entón se usa un sensor profesional. A razón disto é o custo. Un sensor de temperatura pode danarse por varias circunstancias e os sensores afeccionados poden substituírse por menos de dous euros. Pola contra, usar un sensor de temperatura profesional multiplicará os custos por 100.\nCamiño completo ao artigo: Hardware gratuíto » Arduino » Sensor de temperatura para Arduino


Comentario de María Guinarte\nA Historia mostra a evolución do protagonista, un neno trans que pasa de ser Ánxela a Álex, o que non soamente supón un cambio de xénero, senón unha busca da liberdade dende a infancia dunha nena que nunca quixo selo.\nCoñecemos os pensamentos e preocupacións de Álex, que dende que era pequeno séntese distinto das rapazas que coñece, e que sufre todo tipo de discriminacións por ser muller que son importantes na formación da súa personalidade.\nO seu avó, acompañado tanto na infancia como na adolescencia, e forma un personaxe esencial na novela, Álex acode a el para ser quen é realmente, e aparece nas escenas máis simbólicas e importantes.\nO nome do libro ven dado pola decisión de Álex de gravar un videoblog para contar a súa experiencia. 22 segundos foi exactamente o que se tardou en subir á rede.\nÉ unha novela bastante corta e sinxela, que se lee nun intre, pero que te atrapa completamente.\nO tema da transexualidade tratado nesta obra paréceme moi interesante, xa que aínda en pleno século XXI, a xente sigue xulgando as persoas trans por intentar ser quen realmente son, chegando incluso a asocialos coa prostitución, sen saber como é o día a día dunha persoa afectada polos prexuízos socias.\nGracias a novelas de este tipo que axudan a entendelos e poñernos no seu lugar, quizais, algún día, nos deixemos de xulgar á xente por ser diferente, cando ser distinto ó resto, é unha virtude e non un defecto.


O país das delicias... fiscais\nNeste país no que temos a propiedade do Xardín das Delicias do Bosco, somos capaces de presentar a realidade coma se fose a pintura do xenial pintor dos antigos Países Baixos que se expón no Prado. Así, é posible que un Fiscal te denuncie por un delito fiscal de 73,32 millóns de euros e non te metan no cárcere durante 49 anos, porque es tan inmensamente rico que te podes permitir pagar unha multa de 90 millóns de euros, que é o que decidiron facer Don Demetrio Carceller Arce, presidente da cervexeira Damm e o seu honorable pai Don Demetrio Carceller Coll.\nOu sexa: que se tes unha gran fortuna líbraste da trena pagando un pouco máis do que deberías cotizar como empresario solvente e de honradez probada, algo que Facenda e a Xustiza deben valorar moitísimo, porque a min e a calquera cidadán non nos pasa iso cando nos toca cotizar, que é case sempre.\nEsta mesma mañá, sen ir máis lonxe, acompañei ao contable da empresa que administra este diario á delegación que o Señor Montoro ten na barcelonesa Praza Letamendi a cumprir con carácter de urxencia coa nova normativa que se inventou o Goberno en funcións sobre a chamada "sinatura electrónica", que ata agora era un servizo gratuíto que che daba o Banco de España e do que só te preocupabas para renovar cada dous anos, que era cando te avisaban, e que agora, sen xustificación de ningunha clase, modifícano para que pagues un novo imposto, o teu e todos os autónomos de España, ademais das pequenas e medianas empresas. Pódense Vds. imaxinar canta pasta é iso? Como poderán supoñer facilmente lendo a noticia da familia Carceller a un se lle queda cara de pato a la orange a piques de ser devorado nunha animada cea familiar.\nO dito, este é "o país das delicias", que non o fantástico xardín que nos regalou o xenial pintor ¿holandés? O que segue a continuación, é moi fácil de entender. Vou ao bar e pido unha Voll-Damm, que é de gradación para alemáns, nunha eliminatoria de Champions, no van intento de esquecer o meu triste papel de "pagafantas fiscal" e de paso, engordar a conta de resultados da cervexeira Damm para que esta familia de cataláns ilustres se sigan a rir de Montoro e as leis, sen que lle pase absolutamente nada. E, entón, párome cando estou ante a barra e o camareiro pregúntame que vou tomar. E?, mentalmente me contesto: Por que non me bebo unha Estrella de Galicia ou talvez, unha boa birra artesá e lle fodo a marxe empresarial a estes perlas?


Para os alumnos e alumnas de Bacharelato: Transporte escolar da Xunta Correxido!!\nMar, 2020-09-15 11:57 — admin\nQuedan vacantes algunhas prazas no transporte escolar da Xunta de Galicia que serán cubertas (seguindo os criterios establecidos pola normativa vixente) por alumnos de Bacharelato. Para iso precisamos que cubrades o documento adxunto e o enviedes por correo electrónico antes do 23 de setembro a: azucenamg@edu.xunta.gal\nLogo de cubrir as vacantes voltaremos informar sobre o transporte municipal para que o Concello poida facer as súas previsións.\nAgardamos os vosos correos.\nAviso: publicación listaxe definitva do FONDO LIBROS 20-21\nLun, 2020-09-14 11:56 — admin\nA día 14 de setembro faise pública a listade definitiva dos alumnos e alumnas que teñen dereito a libros de texto da Xunta de Galicia no curso 20-21,\nEsta listaxe poderase consultar do Centro a partir de hoxe e no horario de 09:00 ata as 14:00\nInformación sobre o inicio de curso.\nVen, 2020-09-11 13:51 — admin\nÁ atención da comunidade educativa do IES de Mos.\nA Consellaría de Educación vén de comunicar que o curso comezará o próximo día 23 de setembro.\nCando teñamos información máis concreta informaremos de contado.\nXov, 2020-09-10 14:19 — admin\nNo momento de redactar esta comunicación, estamos á espera das intrucións da Consellaría sobre as datas de inicio de curso. Os directores e directoras dos centros da provincia, solicitan que a apertura do curso se retrase para poder adecuar os centros ás novas directrices derivadas das Instrucións vixentes desde o día 1 de setembro.\nProbablemente, mañá publicarán novas instrucións.\nEntendemos que, na situación actual, as familias teñen que ter información clara e segura sobre as condicións nas que se desenvolverá o curso. Neste momento, estamos á espera da resposta da administración educativa a una serie de medidas que temos solicitado. Estas medidas afectan aos horarios e ao cadro de persoal necesario para o desenvolvemente do instituto.\nA nosa intención é prestar o servizo que a cidadanía merece en condicións de seguridade e de operatividade para que, así, as familias poidan conciliar e acudir aos seus postos de traballo\nSe se producir alguna novidade relevante, informaremos de contado.\nXov, 2020-09-10 10:27 — admin\nSáb, 2020-09-05 11:57 — admin\nSáb, 2020-09-05 11:09 — admin\nVen, 2020-07-24 13:34 — admin\nXov, 2020-07-23 14:01 — admin\nLun, 2020-07-13 12:35 — admin\nLeMos: Club de lectura\nCopyright © 2003-2020 IES de Mos.


Boavila: O étimo de "Pontevedra"\nO étimo de "Pontevedra"\nNa anterior entrada deixamos no ar a cuestión de cal sería verdadeiramente o étimo do vocábulo Pontevedra. Alí ficou claramente asentado que non é *Pontus Veteris nin Pons Vetus, por moi distintas razóns nun caso verbo do outro.\nTentemos de avanzar uns pasos escontra o achádego do verdadeiro étimo. Por mor de facer máis doadas a lectura e comprensión deste artigo, tentarei de o alixeirar no contido ; así que evitarei o recurso ao aparato de citas de libros de investigación ou divulgación e das de documentos antigos. Abonde agora cunha sinxela divulgación das conclusións ás que cheguei no meu estudo do tema, provisional así e todo. Sempre se poderá calquera día facer un tratamento máis rigoroso.\nDicíase no artigo precedente que unha hipótese de fácil formulación para un pequeno latinista e romanista sería a de propoñer como étimo a forma Ponte Vetere ou Pontevetere; explicaríanse facilmente como procedentes do acusativo latino Pontem Veterem, de maneira semellante a como o étimo de Vigo é Vicu, procedente do acusativo Vicum, ou como o de Lugo é Lucu, proveniente de Lucum. Tería que explicar logo o cambio do -e final en -a. Agora ben, sabendo que o substantivo ponte se comporta como feminino en galego ou, segundo parece, xa no latín vulgar do occidente ibérico, aquel cambio viría sendo consecuencia destoutro, que é o máis xeral. Secomasí, non debe ser Pontevetere o étimo que procuramos.\nNo latín vulgar o adxectivo vetus-veteris caeu en desuso. Quizais por analoxía con novus-novi, nova-novae..., tendeu a ser substituído por outros vocábulos formados sobre o mesmo lexema despois de o vestir cunhas desinencias iguais ás do antónimo. Arbitráronse para iso dúas solucións homoxeneizadoras: unha, a de veterus-veteri, vetera-veterae...; outra, a de vetulus-vetuli, vetula-vetulae... A segunda foi a que se impuxo finalmente. Este vocábulo era no latín clásico un derivado diminutivo de VETUS; no latín vulgar, ao desprazar VETUS, vetulus perdeu o trazo semántico de diminución e así deu lugar ás voces románicas gal. vello, esp. viejo, fr. vieil/vieux, etc.\nNo latín vulgar do occidente ibérico, de onde nacen o galego e o portugués, coexistiron durante bastante tempo veteru, vetera e vetulu, vetula. Do segundo, como foi dito, provén o adxectivo vello, -a. Do primeiro proceden o adxectivo vedro, -a e o substantivo vedro, tanto en galego coma en portugués; aínda que en verdade se converteron hai tempo en arcaísmos léxicos dos que fican resíos case que só na onomástica, principalmente na toponimia. Precisamente a abundancia de topónimos compostos con vedro, -a como segundo elemento (Pontevedra, Portovedro, Vilavedra, Fontevedra, Torrevedra, Burgovedro, Murovedro, Saavedra, etc.) testemuña a produtividade e emprego normal deste vocábulo na Alta Idade Media. Aínda que, no noso caso, non se documentou ata agora a forma latino vulgar *Ponte vetera, porén documéntanse as formas veteru e vetera como modificadores de substantivos referentes a elementos humanizados do territorio en documentos tabeliónicos escritos en latín nos tres primeiros séculos do segundo milenio.\nAló contra as vésperas do século XII, un pequeno burgo xurdía arredor da igrexa de Santa María, no outeiro máis próximo á "vella ponte" por onde a Vía XIX do Itinerario de Antonino cruzara o Lérez; "super flumen Lerice in vetula ponte", reza un documento referente á paz de 1165 entre o rei de Galiza e o de Portugal, sinalando o lugar da sinatura do tratado. Cómpre supor que foi daquela cando a nova poboación recibiu o nome de "burgo de Pontevedra" literalmente -é dicir, xa en romance, como a xente falaba- e a igrexa, o de "Santa María de Pontevedra". É doado entender o feito de non se acharen en documentos da época nin a forma romance nin o seu étimo latino-vulgar *Pontevetera. Tentarei de o explicar brevemente.\nNaquela altura as escrituras redactábanse en latín; só para a segunda metade do século XIII os notarios e escribáns comezarán a empregar cada vez máis o romance galego nos seus protocolos. O latín escrito na Idade Media, aínda que difería moito da pureza do latín clásico, non reflectía apenas a realidade da lingua falada, for o latín vulgar primeiro, for o romance máis tarde. Tentaba, pola contra, de se cinguir ás regras da gramática que se aprendía nos estudos dos mosteiros e catedrais e poida que nalgunha corte nobiliaria. Polo que, segundo a capacidade do escribán para discernir entre bo latín e lingua vulgar, tentaba de escribir, tamén a onomástica, na variante que el coidaba superior ou culta. Endalí, en case todos os documentos latinos dos séculos XII e XIII, o nome da nosa vila aparece case inmobilizado nas formas Ponteveteri e Ponte Veteri. A fasquía delas é case sempre a gramaticalmente esperada: no referente á forma léxica e morfolóxica, en canto recupera vetus-veteris rexeitando veterus, vetera; no referente á sintaxe, porque o topónimo é o termo rexido pola preposición de, que segundo a gramática pedía ablativo. Sen decatárense os escribáns de que estaban calcando no seu latín unha construción romance herdada do latín vulgar: aquela pola que dunha construción por aposición, do tipo urbs Roma, se pasou á consistente na modificación do nome por outro en xenitivo, do tipo urbs Romae, para acabar tamén substituíndo o xenitivo por un complemento preposicional con de. Así lemos: "omnes habitatores de Ponteveteri" e "de navigio de Ponte Veteri" (1169), "de burgo de Ponteueteri" (decembro de 1180), "ecclesiam Sancte Marie de Ponte Ueteri" e "ecclesiam de Ponte Ueteri" (marzo de 1180), "burgum quod dicitur de Ponteueteri"(1188), "ecclesie Sancti Iacobi de burgo parvo que stat prope ponte que vocatur de Ponte Veteri" (1290), e así noutros moitos documentos latinos da época. Raramente o noso topónimo aparece flexionado nalgún dos outros casos; porén áchase unha vez en xenitivo -"decimam partem omnium redditum ville Pontis Veteris pertinentium" (1175)- nunha pretensión de apurar máis a corrección, aínda que o dativo ville esixiría en bo latín non un modificador en xenitivo, senón unha aposición en dativo, é dicir, Ponti Veteri.\nNos documentos escritos en galego aparece soamente a forma romance Pontevedra. Será desde entón a forma indiscutida e xa nunca traducida; nin ao latín, no caso de ocasionais textos escritos nesta lingua, nin ao castelán, que irá entrando nas literaturas tabeliónica e administrativa a partir do século XIV e se imporá no XVI, excluíndo totalmente o galego. Secomasí, aínda a finais do XV, os escribáns tiñan certo receo en acoller nos seus textos latinos a forma romance. Por iso, cando en 1484 o notario Xacobe de Figueira estende o documento polo que o arcebispo Alfonso II de Fonseca outorga a cuarta parte sen cura de San Bartolomeu de Pontevedra ao seu fillo Alfonso de Fonseca, futuro III arcebispo do seu nome, xustifica o emprego da forma romance coa tópica fórmula escusatoria vulgarmente chamado: "quarte partis tocius parrochialis ecclesie sancti Bertolomei uulgo nuncupati de Ponteuedra".\nEn conclusión, nin o burgo nin a igrexa tiveron nunca, na lingua falada, outro nome ca o de Pontevedra. Cuestión aparte é a referente ao nome da vella ponte. Nalgún momento do primeiro milenio debeu recibir o nome latino-vulgar illa ponte vetera, quizais en relación cunha nova ponte habilitada sobre o Lérez a non grande distancia. Ese nome, tras o tránsito ao romance, remataría na forma a ponte vedra, que máis tarde se convertería no nome propio do lugar habitado máis próximo contra o sur, aquel sobre o que se desenvolvería o burgo medieval. O nome latinizante Ponteveteri e as súas variantes son simples retraducións, ben pouco afortunadas por certo. Case tan ridículas como aquela pola que no documento de 1290 o lugar do Burgo Pequeno, hoxe O Burgo, se retraduce como Burgo Parvo. Algo parvo debía ser o que tivo a ocorrencia.\nPublicada por Xesús Portas Ferro à(s) 09:08


China máis quente venda en liña funcional lona de poliéster mochila de cueiros para bebés con correas de ombreiro portátiles fábrica e fabricantes |Flyone\nMochila de cueiros para bebés de lona de poliéster funcional máis vendida en liña con correas de ombreiro portátiles\nPrezo: 7,1 USD\nPeso do artigo: 0,62 kg\nDimensións do produto: L26 x H41 x P15 cm\nTipo de material: Poliéster 600D\n1. Use sempre o material da mellor calidade: utilizando un tecido Snow de alta calidade resistente á auga e fácil de limpar, non teña medo de verter leite/auga na bolsa.\n2. Gran capacidade: gran compartimento principal, os petos de almacenamento separados inclúen petos illados e peto para roupa mollada, podes poñer botellas de leite, botellas de auga, roupa, cueiros, toallas, etc. en diferentes petos separados.\n3. Multifunción: podes usar esta bolsa como mochila e bolsa de man.É moi elegante e axeitado para moitas ocasións como ir de compras, viaxar, etc.\nNúmero de elemento LH060\n1. Calidade e durabilidade superiores\nEsta mochila para cueiros está ben feita e está feita de tecido de poliéster resistente á auga de alta calidade que está construído para durar, tes compartimentos ben estratos para manter separados cueiros, biberóns e panos de cueiros húmidos e secos; Dous petos illados expandibles gardan o biberón do teu bebé. unha temperatura adecuada.\n2. Deseñado para a conveniencia\nEsta bolsa de cueiros ten un esquema de cores neutro para todos os adultos, e adecuado para todas as ocasións; A apertura extra ampla fai que esta mochila de cueiros sexa fácil de atopar o esencial nun chisco; Asa de fácil agarre e respaldo O deseño ergonómico e as correas de ombreiro acolchadas grosas ofrécenche. un transporte cómodo e de reforzo de forza.\n3. Ampla gama de usos\nEsta bolsa de cueiros pode usarse como mochila, bolsa de man, tamén se pode colgar no carriño.Elegante e axeitado para moitas ocasións, como ir de compras, viaxar, etc. Ademais, o seu deseño práctico e unisex fan que esta mochila sexa perfecta para viaxar cos teus nenos e nenas, un agasallo ideal para o baby shower.\nAnterior: Bolsa para bebé con mochila de viaxe multifuncional illada que inclúe cambiador Mochila gris para paeiros para bebé\nSeguinte: Mochila de cueiros gris para bebé impermeable de gran capacidade para mamá\nMochila multifunción impermeable para bebés...\nNova bolsa de cueiros para momia, bolsa de cochecito de bebé, carga USB...\nBolsa de sacaleches Bolsa de pañales con 15 polgadas...\nCaja grande multifuncional de alta calidade por xunto...\nBolsa de bebé multifunción para mamá de gran capacidade...\nBase de almacenamento de cuarto de bebé colgante de calidade...


Dentro de dez anos, o fosfato de ferro-litio substituirá o óxido de cobalto de manganeso de litio como principal produto químico estacionario de almacenamento de enerxía.\nIntrodución: un informe de Wood Mackenzie prevé que, dentro de dez anos, o fosfato de ferro-litio substituirá o óxido de cobalto de manganeso de litio como a principal química estacionaria de almacenamento de enerxía. Tesla ...\nPor que pensa LiFePO4 será o núcleo químico do futuro?\nIntrodución: Catherine von Berg, CEO de California Battery Company, discutiu por que cre que o fosfato de litio-ferro será o principal produto químico no futuro. O analista estadounidense Wood Mackenzie estimou a semana pasada que para o 2030 o fosforo de litio e ferro ...\nBatería de litio-fosfato de ferro\nA partir de xullo de 2020, a batería de fosfato de litio-ferro CATL comezou a subministrar a Tesla; ao mesmo tempo, aparece BYD Han e a batería está equipada con fosfato de ferro de litio; incluso GOTION HIGH-TECH, un gran número de soportes de Wuling Hongguang usados recentemente é al ...\nO LIAO Enginely Power Mover LiFePO4 batería-LAF12V30Ah premiada\nRecentemente, escoitamos unha nova emocionante de Europa a miles de quilómetros de distancia. Na carreira de rendemento da batería de caravanas organizada por ANWB (Dutch Bicycle Master Association), a batería LIAO Enginely Power Mover LiFePO4-LAF12V30Ah desenvolvida pola nosa empresa supera aos 12 competidores ...\nOs esforzos concertados triunfan sobre a dificultade pandémica\nA pandemia COVID-19 estivo nos titulares mundiais. Como a maioría das empresas en China, enfrontámonos a desafíos enormes na execución das nosas liñas de produción e na entrega dos nosos produtos. Centrándose no comercio internacional, LIAO Technology fomenta a colaboración comercial con clie ...\nCerimonia de apertura da cooperación universidade-empresa\nA cerimonia de sinatura da base de cooperación e práctica docente universidade-empresa entre o instituto de ciencia e enxeñaría de materiais, a universidade de Zhejiang e a nosa empresa, tivo lugar na inauguración dunha gran inauguración. É un gran paso abrir un novo capítulo de ...


O tempo de Nadal :: Nosanaicinhadoceo\nInicio > Os cantos na liturxia > O tempo de Nadal\nSe algún momento do ano é importante para a música relixiosa galega ese é, sen dúbida, o Nadal. Aproveitamos entón para facer algunha aclaración sobre a música deste tempo litúrxico.\nDIFERENCIA PANXOLIÑA – VILANCICO\nNa liturxia, nas escenificacións e na rúa todos os anos desde o 24 de decembro ata o día de reis cántanse vilancicos e panxoliñas. Non son exactamente a mesma cousa xa que o vilancico ten unha orixe litúrxica e a panxoliña é máis oral. Desde o seu emprego en Mondoñedo no século XVIII foron introducindo no mundo relixioso cantares que recollían características do contorno galego precisamente nunha etapa escura e difícil. Son vilancicos de galego e en galego.\nCarlos Villanueva, profesor da Universidade de Santiago e estudoso do tema dos vilancicos galegos estabelece un punto de partida fundamental ao diferenciar entre panxoliñas e vilancicos. "Estes -refírese aos vilancicos- son as pezas en lingua vulgar que se cantan nas igrexas, con textos populares ou poemas de autor, e que se usaban na liturxia das festas principais en xeral; mentres que a panxoliña, por contra, é a canción popular que cantaba o pobo, organizadamente o individualmente na igrexa, ante o Belén e na festa de Nadal". Aínda que as panxoliñas se cantaban no século XV e XVI non hai ningún documento que explique as características das mesmas, o único que queda son restos de como se organizaban os veciños para ir cantar ao neno Xesús e ao portal dos Reis.\nA sicoloxía do pastor galego era unha personaxe socarrona, un tanto bobalicona que logo deu pé ao personaxe gracioso dos entremeses. Unha figura que pouco a pouco foi transformándose nunha voz lírica que canta ao neno Deus e que, en Portugal e noutras catedrais castelás, se desenvolveu cunha veta artística. E o pastor galego sufriu tamén as evolucións históricas, porque a personaxe tamén emigrou a América.


A Xunta organiza unha xornada para presentar os casos de uso 5G que se desenvolverán en Galicia\nO encontro "Os retos do 5G en Galicia. Casos de uso" exporá as 17 iniciativas dos tres principais operadores, que aplican o 5G ao ámbito sanitario, turístico, as emerxencias ou a loita contra os incendios.\nEste acto acollerá tamén a adhesión do Observatorio Nacional do 5G ao Nodo galego 5G, impulsado pola Amtega, como punto de encontro entre axentes do sector para consolidar un ecosistema galego do 5G.\nSantiago de Compostela, 16 de setembro. A Cidade da Cultura acollerá o vindeiro mércores 18 de setembro a xornada "Os retos do 5G en Galicia. Casos de uso", na que se darán a coñecer os 17 pilotos que se están a desenvolver en Galicia baseados nesta tecnoloxía. O encontro, organizado pola Axencia para a Modernización Tecnolóxica de Galicia (Amtega) e Retegal, afondará nas vantaxes desta tecnoloxía para cuxo despregamento a Unión Europea esixe aos Estados membros realizar, previamente, casos de uso.\nO encontro arrancará coa sinatura dun convenio para formalizar a adhesión do Observatorio Nacional do 5G ao Nodo Galego 5G, un punto de encontro para consolidar un ecosistema galego do 5G do que xa forman parte os tres principais operadores, e a Universidade de Vigo. A asistencia é de balde e pode realizarse a través da conta de correo: casosdeuso5G@retegal.gal.\nTras a apertura a cargo da directora da Amtega, Mar Pereira, xunto ao CEO da Mobile World Capital Barcelona Foundation (MWCapital), o responsable do Observatorio Nacional do 5G, Federico Ruiz, exporá a situación do 5G en España, o caso galego e o labor do Observatorio. A continuación, será a quenda dos operadores: Telefónica, Vodafone e Orange abordarán o seu papel na posta en marcha dos pilotos 5G e os retos e vantaxes que suporá esta tecnoloxía.\nA segunda parte da xornada centrarase na visión dos responsables de empresas e sectores nos que se aplicarán estes casos de uso. Responsables do CTAG, AXEGA Portos, universidades, Sergas ou CRTVG, entre outros, exporán as vantaxes dos pilotos 5G na industria, na automoción, na sanidade, na cultura ou o turismo.\nPreto dunha vintena de casos de uso 5G en Galicia\nA Amtega puxo en marcha en xullo de 2018 o Plan Galicia 5G, complementario ás medidas europeas e estatais, cun dobre obxectivo: por unha banda, que Galicia sexa das primeiras rexións europeas en dispoñer de servizos 5G e, por outra, que o desenvolvemento e a innovación tecnolóxica en equipamento e software necesaria para desenvolver posibles casos de uso desta tecnoloxía localícese na comunidade galega.\nUnha das primeiras medidas do Plan foi a posta en marcha o pasado mes de novembro do Nodo de Cooperación 5G cun convenio asinado por Orange, Vodafone e Telefónica, no que se recolle o compromiso dos tres operadores. No marco deste Nodo, os operadores comprometéronse a realizar 9 casos de uso 5G en diferentes ámbitos esenciais para Galicia. A estas iniciativas súmanse outras 8 que realizará Telefónica no marco dun proxecto subvencionado por Red.es. En total 17 casos de uso 5G en Galicia.\nOutra das medidas do Plan Galicia 5G é a relacionada coa formación. Onte comezaba o primeiro Curso de Especialista Universitario en 5G, grazas a adhesión da Universidade de Vigo ao Nodo de Cooperación 5G, a través dun convenio asinado o pasado mes de febreiro entre a Amtega, a Universidade de Vigo e Retegal.\nO programa formativo ofrece a diferentes perfís profesionais do sector tecnolóxico capacitación especializada e adaptada ás necesidades derivadas da futura extensión da tecnoloxía 5G.